**Berzence Nagyközség Önkormányzata Képviselő-testületének 3/2023. (II. 28.) önkormányzati rendelete**

**A képviselő-testületi tagok, bizottsági elnökök és bizottsági tagok, valamint a bizottságok nem képviselő-testületi tagjainak tiszteletdíjáról és természetbeni juttatásairól**

Berzence Nagyközség Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 35. § (1) bekezdésében foglalt felhatalmazás alapján a következőket rendeli el:

**1. A rendelet hatálya**

**1. §**

(1) A rendelet hatálya Berzence Nagyközség Önkormányzat Képviselő-testületére, bizottsági elnökeire, bizottsági tagjaira, valamint bizottságok nem képviselő-testületi tagjaira terjed ki.

(2) A rendelet hatálya nem terjed ki a polgármesterre és az alpolgármesterre.

**2. §**

(1) A Képviselő-testület az 1. § (1) bekezdésében felsoroltak részére tiszteletdíjat és költségtérítést állapít meg.

(2) Az 1. § (1) bekezdésében felsoroltak a rendelet szerinti juttatásokra a rendelet hatályba lépésétől, amennyiben megbízatásuk ezt követően keletkezett, megbízatásuk napjától, annak megszűnéséig jogosultak.

**2. A tiszteletdíj mértéke, lemondásának szabályai**

**3. §**

(1) A képviselői tiszteletdíj 36000 Ft/hó.

(2) A képviselő-testületi tagnak bizottsági elnöki feladataiért 24000 Ft, bizottsági tagsági feladataiért 12000 Ft tiszteletdíj jár, azzal a kitétellel, hogy egy képviselő csak egy bizottsági elnöki és egy bizottsági tagsági díjra jogosult.

(3) A nem képviselő-testületi tag, bizottsági tagjának tisztelet díja 12000 Ft/hó.

(4) A tiszteletdíjat a tárgyhót követő hónap 10. napjáig kell a jogosult részére átutalással kifizetni.

**4. §**

(1) Az 1. § (1) bekezdésében felsorolt jogosultak a megállapított jogosultságukról írásban lemondhatnak.

(2) A juttatásokról történő lemondást tartalmazó írásbeli nyilatkozatot évente a polgármesterhez kell benyújtani legkésőbb az önkormányzat költségvetésének elfogadásáig.

(3) Amennyiben a jogosult e rendelet alapján megállapított juttatásairól írásbeli nyilatkozatában lemond, annak tartalmaznia kell, hogy mely időszakra vonatkozóan rendelkezik.

**3. A tiszteletdíj megvonásának szabályai**

**5. §**

(1) A képviselő a képviselő-testületi, a bizottsági tag a bizottsági ülésről történő távolmaradást az ülést megelőző 24 órával telefonon vagy személyesen köteles bejelenteni a Polgármesternél vagy az általa meghatározott személynél, a bizottság elnökénél vagy az általa meghatározott személynél a jelenléti íven történő rögzítés érdekében.

(2) A havi tiszteletdíjat mérsékelni kell annál a képviselőnél és bizottsági tagnál, aki részben vagy egészben távol marad a képviselő-testületi, vagy a bizottsági döntéshozataltól, a távolmaradását pedig a (4) bekezdés szerint nem igazolja.

(3) Igazolt távollétnek kell tekinteni a rendes bizottsági vagy képviselő-testületi ülés vonatkozásában, ha a képviselő vagy bizottsági tag:

*a)* a képviselő-testület, a polgármester, az alpolgármester, vagy a bizottság elnöke megbízatása alapján az ülésekkel egy időben az önkormányzat érdekében feladatot teljesít,

*b)* ha a képviselő, a bizottsági tag a képviselő-testületi vagy bizottsági ülés időpontjában beteg és erről a betegséget tanúsító orvosi igazolást hoz, vagy valamilyen időponthoz kötött egészségügyi ellátásban részesül, s erről igazolást hoz,

*c)* közvetlen hozzátartozója elhunyt és a végtisztesség időpontja egybeesik az ülés időpontjával,

*d)* állampolgári kötelezettségének tesz eleget és erről igazolást hoz,

*e)* azért nem jelent meg az ülésen, mert annak időpontja a meghívóban szereplő időpontjához képest megváltozott.

(4) Az igazolt távollét bizonylatát a képviselő, vagy a bizottsági tag a Polgármesternél vagy az általa megjelölt személynél a tárgyhó utolsó napjáig köteles leadni. A távolmaradás telefonon történő bejelentése nem helyettesíti az írásos igazolást.

(5) Rendkívüli ülés esetén a külföldi vagy belföldi munkahelyi elfoglaltság, vagy egyéb elháríthatatlan akadály miatti hiányzás igazolt távollétnek tekinthető, amennyiben annak tényét az érintett képviselő, vagy bizottsági tag az ülés kezdetéig telefonon bejelenti a Polgármesternél vagy az általa megbízott személynél, a bizottság elnökénél vagy az általa megbízott személynél. Az előzetes bejelentés elmaradása esetén a (6) – (7) bekezdésekben foglaltak szerint kell eljárni.

(6) Az önkormányzati képviselő havi tiszteletdíját a képviselő-testületi ülés munkájából történő igazolatlan távolmaradás arányában a következők szerint kell mérsékelni:

*a)* ha a tárgyhavi rendes képviselő-testületi ülés határozathozatalaiban 50 %-ot meghaladóan nem vett részt, az alapdíj 50 %-ával,

*b)* ha a tárgyhavi rendes képviselő-testületi ülés határozathozatalaiban 25 %-ot meghaladóan nem vett részt, az alapdíj 25 %-ával,

*c)* ha a tárgyhavi rendes képviselő-testületi ülés határozathozatalaiban 20 %-ot meghaladóan nem vesz részt, az alapdíj 20 %-val.

(7) Az állandó bizottsági tag (képviselő és nem képviselő) havi tiszteletdíját a bizottsági ülés munkájából történő igazolatlan távolmaradás arányában a következők szerint kell mérsékelni:

*a)* ha a tárgyhavi rendes bizottsági ülés határozathozatalaiban 50 %-ot meghaladóan nem vett részt, az alapdíj 50 %-ával,

*b)* ha a tárgyhavi rendes bizottsági ülés határozathozatalaiban 25 %-ot meghaladóan nem vett részt, az alapdíj 25 %-ával,

*c)* ha a tárgyhavi rendes bizottsági ülés( határozathozatalaiban 20 %-ot meghaladóan nem vesz részt, az alapdíj 20 %-val.

(8) A tiszteletdíj mérsékléséről a polgármester javaslatára a pénzügyekért felelős bizottság dönt. a döntés ellen az érintett a képviselő-testülethez fordulhat.

(9) A tiszteletdíj mérséklése során a képviselő-testületi és a bizottsági ülésről történő igazolatlan távollét miatti csökkentés mértékét külön-külön kell figyelembe venni.

(10) Nem veendő figyelembe a határozathozataltól való távolmaradás:

*a)* összeférhetetlenség,

*b)* ülésenként legfeljebb egy napirendi ponthoz tartozó határozathozatal esetén bejelentett politikai tiltakozás esetén.

**6. §**

Ez a rendelet 2023. április 1-jén lép hatályba.

Végső előterjesztői indokolás

Berzence Nagyközség Önkormányzat képviselő-testülete a 2023. évi munkatervében elfogadta a döntés az inflációval arányos (20%) képviselői tiszteletdíjak emeléséről szóló napirend megtárgyalására vonatkozó javaslatot. A napirendhez ennek megfelelően készítettük el a rendelet-tervezetünket